Papersnake/gushiwen huggingface dataset:
潜山道中
邹奕凤（清代）

古驿深山里，驱驰列嶂边。更无尘拂面，惟有翠连天。

绕洞田皆玉，翔波鸟亦仙。輶轩逢此胜，敢诵采风篇。
子真子常饷双鸳将以五言效颦三首以谢
刘克庄（宋代）

重重金殿里，锁向帝王家。
纵得游灵沼，何如睡暖沙。
过红梅阁一首
程俱（宋代）

春风如醇酒，着物物不知。能使死瓦色，化为明艳姿。

寒枯出繁秀，巧与节物期。江梅故幽独，绰约不自持。

居然北枝后，迨此白日迟。春风日浩荡，醉色回冰肌。

清妍有馀态，众芳谢凡卑。凭虚一回睇，俯仰岁月驰。

所恨培雪根，向来岁寒枝。差池弄芳晚，坐令颜色移。

颜色故妩媚，幽香无故时。
不赴召有述
杨维桢（元代）

皇帝书征老秀才，秀才懒下读书台。
子房本为韩仇出，诸葛应书汉祚开。
太守枉于堂下拜，使臣空向日边回。
老夫一管春秋笔，留向胸中取次裁。
腊尽日又雪洪复作五白诗再和 其二
王十朋（宋代）

日掩云间色，榆栽天上株。芳联仙桂籍，穷送旧桃符。

远岫明庐阜，澄江接带湖。宣麻开晋国，入蔡忆金吾。
寄司勋卢员外
李颀（唐代）

流澌腊月下河阳，草色新年发建章。秦地立春传太史，

汉宫题柱忆仙郎。归鸿欲度千门雪，侍女新添五夜香。

早晚荐雄文似者，故人今已赋长杨。
谢龙溪李廷信明府惠肩舆
林光（明代）

笋舆潇洒漳南路，却爱君侯样制工。款段惯曾驮李贺，蒲轮今制愧申公。

行边风日轩窗小，醉里云山兴味浓。共敝车裘今几见，可无诗句播闽东。
驾幸亲贤宅赠随驾诸公
苏辙（宋代）

日日南风夜气烦，一声鸣[走毕]万人看。
禁沟飞水清黄道，毕殿分冰遍従官。
急雨未成昏观阙，微飚稍觉泛和銮。
相看挥汗尘埃里，散发何人旧不冠。
画松歌赠梅瞿山孝廉
何絜（清代）

瞿山瞿山才思真无比，左列丹黄右图史。诗成不让谢宣城，画就直压毕庶子。

我在秦淮一遇君，终日接席细论文。偶出一幅小松画，咫尺摩空荡烟云。

盘虬舞鹤多宛转，骈枝屈影更披纷。一若风雨相翳薄，又若日月为蒸曛。

噫嘻此画如有神，鳞纹斑剥何嶙峋。对君棱棱好丰骨，干霄足与同轮囷。

惜我独少鹅溪绢，韦家父子安足羡。从今高望敬亭山，但咏澄江静如练。
袁州刘司法亦和予摩字诗因次韵寄之
黄庭坚（宋代）

袁州司法多兼局，日暮归来印几窠。
诗罢春风荣草木，书成快几斩蛟鼍。
遥知吏隐清如此，应问卿曹果是何。
颇忆病余居士否，在家无意饮萝摩。
途中书事三首 其三
宋九嘉（金朝）

攘丝夺麦人争略，烘日吹风天有年。汤饼元非小人腹，茧丝都作大夫贤。
四月二十三日晚同太冲表之公实野步
洪炎（宋代）

四山矗矗野田田，近是人烟远是邨。
鸟外疏钟灵隐寺，花边流水武陵源。
有逢即画原非笔，所见皆诗本不言。
看插秧栽欲忘返，杖藜徙倚至黄昏。
闻蛩
周密（宋代）

莓苔经积雨，蟋蟀响庭阴。不特吟秋苦，长怀警世心。

梭寒闺梦短，衣薄旅愁深。月冷霜清夜，闲人最赏音。
和范景仁王景彝殿中杂题三十八首并次韵 其七 夜赋
梅尧臣（宋代）

月从东殿生，丛竹照脩竦。叶间清露滴，枝上寒禽动。

閒觉万虑空，静闻严鼓重。官烛剪更明，相看应似梦。
归田
元稹（唐代）

陶君三十七，挂绶出都门。我亦今年去，商山淅岸村。
冬修方丈室，春种桔槔园。千万人间事，从兹不复言。
和师言穷居即事韵二首 其二
袁易（元代）

雨声连夕乱鸣檐，野色今朝稍入帘。绿树成围黄鸟度，青天欲尽白波粘。

熊经懒戏愁危坐，鹊语无凭喜漫占。若话浮名身外事，画蛇无足不须添。
初夏新晴
陆游（宋代）

曲径泥新晚照明，小轩才受一床横。
翩翩乳燕穿帘影，蔌蔌新篁解箨声。
药物屏除知病减，梦魂安稳觉心平。
深居不恨无来客，时有山禽自赞名。
次程南仲韵 其一
杨公远（宋代）

老来鹤发更鸡皮，计解曾无六出奇。耕钓云烟三寸管，剪裁风月几联诗。

逢人多谢开青眼，顾我惟惭匪白眉。世路近来虽著脚，不如退步学聋痴。
遂初卷
钟芳（明代）

有客叩我门，求题遂初卷。卷中点点灿珠玑，黎侯惠泽光琬琰。

咄嗟蛮獠千百群，潜伏菅茅舞鳅鳣。中间恶少善还多，岂必根株尽屠剪。

雪霜凛凛藏春意，欲把雕椎同惠鲜。俄然利口眩黑白，危机触处皆坑阱。

我思往事伤我心，安得雌黄话深浅。而今论定天日开，作歌拟配襄阳岘。
雨后
俞桂（宋代）

雨后新晴日转西，桑间犹有拙鸠啼。
十分愁意无人管，红蓼黄芦水满溪。
赴龙溪樊郝诸公探梅之约三首 其一
释函是（明代）

海阔风高起远思，扁舟乘兴恰同期。杜陵看去愁偏乱，裴迪相逢春已迟。

笑我衣单宁畏此，催人头白欲怜谁。一冬深雪香炉仄，肯似黄村薄暮时。
寄怀南阳润卿
皮日休（唐代）

鹿门山下捕鱼郎，今向江南作渴羌。无事只陪看藕样，

有钱唯渴买湖光。醉来浑忘移花处，病起空闻焙药香。

何事对君犹有愧，一篷冲雪返华阳。
次王万里愁霖
魏了翁（宋代）

江声砧杵入层楼，预作人閒八月秋。
虹外挂无穷远思，雁声鸣不断新愁。
汉淮赤地不知里，巴蜀青天更上头。
蹇我康时分无策，只祈一饱暂销忧。
鲛人歌
李颀（唐代）

鲛人潜织水底居，侧身上下随游鱼。轻绡文彩不可识，

夜夜澄波连月色。有时寄宿来城市，海岛青冥无极已。

泣珠报恩君莫辞，今年相见明年期。始知万族无不有，

百尺深泉架户牖。鸟没空山谁复望，一望云涛堪白首。
拽碑叹
张侃（宋代）

上虞溪湖十四处，昔日是田纳官赋。逢秋民间欠灌溉，县官作文告后土。

民间以田浚溪湖，田上官赋却抱输。闲时潴水旱时用，纵未全熟无全逋。

古来人心平似砥，今来人心薄于纸。不念平人输赋苦，情愿自为悠久计。

大臣奏事怡天颜，以民为基古已然。况乃民间推己有，明知食是民之天。

此事传来犹未久，为雨为云翻覆手。拽碑使平命工磨，别镌奇文垂不朽。

鬼神诃护屹不移，至今碑上光陆离。噫嘻人心不如石，使我叹息重叹息。
过方山
边大绶（清代）

三十年来岁月虚，偶因烽火过禅庐。白云不断人行路，消受松风一夜余。
送本首座还梅州
释慧空（宋代）

病夫独卧雪山雪，抱渴惟思梅岭梅。岁晚犯寒宜好去，新年忍死待归来。
读元遗山送李参军诗因寄铁崖
苗令琮（清代）

女莫作王明君，男莫作班定远。尊为阏氏贵封侯，一去边廷竟尊返。

铁崖赵侯古侠者，平生足迹半天下。吊古欲射钱塘潮，依人又跃燕山马。

击筑长安里，买醉章华街。缠头十万锦，穷愁安在哉。

西风易水酒徒散，酣歌走上黄金台。隐居深闭太行足，杨柳门前几回绿。

四时空失慈母欢，一朝难得八州督。我昔南行七阅月，归来亲鬓有华发。

空空两手登高堂，我母见之若饥渴。因忆逢君林屋西，君言失意今当归。

故山春色又周岁，白头望断莱子衣。衣如鹑兮马如狗，跋涉三年竟何有。

请君三复遗山诗，扼狐岭上应回首。
春晴
宋伯仁（宋代）

风淡帘栊花弄影，雨余池馆燕争泥。
春光去就轻如叶，一任声声杜宇啼。
高士咏。董威辇
吴筠（唐代）

董京依白社，散发咏玄风。心出区宇外，迹参城市中。

嚣尘不能杂，名位安可笼。匿影留雅什，精微信难穷。
太上皇帝合端午帖子词
汪应辰（宋代）

火德方居夏，端符帝运亨。
化工初不宰，继照付重明。
强起迎春，戏寄思黯
白居易（唐代）

杖策人扶废病身，晴和强起一迎春。

他时蹇跛纵行得，笑杀平原楼上人。
梅花十首 其一
许及之（宋代）

每忆山居气味长，梅花时节只清狂。若教玉鉴堂前看，认得花光是玉光。
次韵李彭州乞鹤于虞万州
魏了翁（宋代）

宾朋满座酒如江，雪月风花应接忙。
揽尽山林閒富贵，沧江公子太强梁。
送胡绢庵郡丞赴秦中 其二
释今无（明代）

来暮歌声此际欢，王程深雪拥征鞍。搴帷坐见青山入，布政行看紫气团。

月影秋河光更动，鸡鸣荒戍树尤寒。分明记得斯时节，他日还寻共倚阑。
乌衣园 其一
李叔与（宋代）

绿阴庭院夏初长，梅子新肥杏子黄。枝上莫弹秦吉了，游人借此当笙簧。
惜秋华·七夕前一日送人归盐官
吴文英（宋代）

数日西风，打秋林枣熟，还催人去。瓜果夜深，斜河拟看星度。去去便倒离尊，怅遇合、云销萍聚。留连，有残蝉韵晚，时歌金缕。
绿水暂如许。奈南墙冷落，竹烟槐雨。此去杜曲，已近紫霄尺五。扁舟夜宿吴江，正水佩霓裳无数。眉妩。问别来、解相思否。
采莲曲
童轩（明代）

采莲朝下湖西曲，短袂轻绡斗妆束。小红艇子驾双桡，荡破粼粼镜光绿。

荷叶荷花飏锦云，鸳鸯两两护波纹。荷钱却喜似侬钿，藕丝还爱似侬裙。

湖头昨夜西风雨，沙嘴新添三尺水。翠倒红翻相向愁，波心半露青莲子。

采莲复采莲，回船正迎浪。不恶归去迟，只嫌明月上。

明月团团湖水秋，清光满面照侬羞。郎家只隔湖南垞，咫尺横波日夜流。
咏崔云娘
李宣古（唐代）

何事最堪悲，云娘只首奇。瘦拳抛令急，长啸出歌迟。

只见肩侵鬓，唯忧骨透皮。不须当户立，头上有钟馗。
太平守梅学士隔阔累年会遇京口喜道旧故特枉
苏颂（宋代）

老洿朝绂退方荣，真室官犹寓帝城。
敢诧丘园蒙贲饰，深惭缰锁滥名声。
安居幸已归閒燕，饱食将何答圣明。
珍重雕章勤奖借，久要情好见平生。
菩萨蛮八首 其三
余一鳌（清代）

更残门掩昏黄月。离愁空抱心如结。何处展双蛾，声声唤奈何。

罗衾寒意重，重忆江南梦。陌上鹧鸪啼，忆君君未归。
喜吴冲卿重过许昌
韩维（宋代）

前君广文直，共宿官舍冷。
携觞慰羁旅，鸣弦破愁静。
竹阴月娟娟，楼角星炳炳。
是时冬夕长，谐笑得驰骋。
尔来还故栖，乐事成引领。
君方志远击，我固分幽屏。
趋舍既云异，会合安可幸。
不谓旬浃间，所得亦以并。
清笑烦滞阕，高谈谬疑正。
琅琅别后篇，铿若御笙磬。
索居久其职，此适固为横。
一感朋盖难，举酒良自庆。
夜雨述怀
王十朋（宋代）

夜深风雨撼庭芭，唤起新愁乱似麻。
梦觉尚疑身似蝶，病苏方悟影非蛇。
浇肠竹叶频生晕，照眼银釭自结花。
我在故乡非逆旅，不须杜宇唤归家。
偈颂一百零二首
释慧远（宋代）

而来与一杓咸盐酸醋，北来与一杓苦菜淡虀。
吃则因邪打正，不吃则东自西。
以诗句咏梅·雪后园林才半树
方蒙仲（宋代）

只见漫天雪，元来亦有花。
两三花自好，半树太多些。
谢君仪寄新茶二首 其一
郭祥正（宋代）

建溪春物早，正月有新茶。得自参军掾，分来居士家。

辗开黳玉饼，汤溅白云花。一啜清魂魄，醇醪岂足誇。
次韵慧上人见寄
王之道（宋代）

别来六改岁，想遍江南山。
江南二百州，云水相往还。
秦望冠吴二，嵯峨俯尘寰。
法华在其侧，参差拥高鬟。
幽花自芬芳，好鸟时绵蛮。
传闻发梦寐，登览忘劬艰。
去年谒老聪，默坐焚金颜。
铁然狮子吼，顿觉醒冥顽。
子今从之游，旧习须夷删。
人人自有分，既悟不我悭。
请看钓鱼翁，满船载鲂鳏。
再用南伯韵 其三
郭印（宋代）

同僚多绝识，囧囧秋月明。遨游但诗酒，颇慰薄宦情。

否极泰将来，天衢看汇征。顾我老无用，敢附青云名。
寄罗主管四首
项安世（宋代）

客有甄卿子，师行八面奇。
谈禅兼学道，爱酒更能诗。
闻说今同事，长怀旧接辞。
无人目娱戏，多病欠医治。
安人陈氏挽诗一首
刘一止（宋代）

孕秀名卿族，来嫔吉士门。夫从中岁达，家至暮年温。

意淡如忘物，身安只弄孙。镜奁今寂寞，遗懿不胜论。
赋曾氏醉月亭
萧立之（宋代）

开元盛时月，曾照谪仙醉。有月尚可饮，仙人渺千祀。

不恨仙人死，恨此明月非。徘徊复徘徊，目断青山矶。
眼儿媚
佚名（宋代）

厌厌愁闷无情绪。
秋晚斋居 其二
仇远（元代）

校官既与庙官同，胡不移家在泮宫。暮四朝三嫌有累，岁糜月费愧无功。

致身馆阁须公等，曝背庭除任老翁。却喜北窗新植竹，行看玉立向南风。
横吹曲辞。雨雪曲
李端（唐代）

天山一丈雪，杂雨夜霏霏。湿马胡歌乱，经烽汉火微。

丁零苏武别，疏勒范羌归。若著关头过，长榆叶定稀。
丹丘道中
释宝昙（宋代）

绿绕沟塍水正肥，谁家深树有黄鹂。
只知夜雨扶犁日，岂识春风便面时。
白发归来须早计，黄金散尽未全痴。
孤云又得无心力，故园它山总不疑。
奉和御制中伏入延福宫纳凉
余深（宋代）

节逢中伏许休閒，锡宴清都绛阙间。俯仰自惊希世遇，低徊终愧异恩颁。

连云竹影含风远，扑面荷香拥棹还。施厚眷深知未报，独怜疲瘁已衰颜。
立春谢司法有诗次韵
方岳（宋代）

谁将健笔破天葩，清晓园林尽是花。
寒人崖云斋未久，诗肠虽吼尚禁茶。
鹧鸪天·御路东风拂醉衣
史达祖（宋代）

御路东风拂醉衣。卖灯人散烛笼稀。不知月底梅花冷，只忆桥边步袜归。闲梦淡，旧游非。夜深谁在小帘帏。罘罳儿下围炉坐，明处将人立地时。
次韵逊敏斋主人落花四首 其一
陈宝琛（清代）

楼台风日忆年时，茵溷相怜等此悲。著地可应愁踏损，寻春只自怨来迟。

繁华早忏三生业，衰谢难酬一顾知。岂独汉宫传烛感，满城何限事如棋。
鹭鸶
张咏（宋代）

碧芦风暖健精神，烟澹烟浓片影分。
天怪觅鱼心未足，不教名与鹤同群。
种药
强至（宋代）

百药吾谁辨，农皇旧有经。
倾金购善种，按谱验真形。
易地防根瘦，他时欲剂灵。
天时纵不雨，灌溉赖园丁。
秀江逢石门徽上人将北行乞食而予方南游衡岳作此送之
释德洪（宋代）

筠袁唇齿邦，一水连清碧。朝行筠溪边，暮见秀江色。

忽闻儿童音，乃知身是客。独归江上寺，杖笠倚空壁。

犀颅会四海，香火自朝夕。相逢作熟视，面数心莫识。

但记石门时，笑颊清光溢。惊定喜失声，卒语成小立。

是时夜气清，隙月金蛇掷。念君当北行，钵饭从谁乞。

我虽能少留，秋燕社已逼。一欢偶然耳，分首成陈迹。

他年何处逢，话此空叹惜。
扑蝴蝶近
吕渭老（宋代）

风荷露竹，秋意侵疏鬓。微灯曲几，有帘通桂影。乍凉衣著，轻明微醉，歌声听稳。新愁殢人方寸。

怎不闷。当初欲凭，燕翼西飞寄归信。小窗睡起，梁间都去尽。夜长旅枕先知，秋杪黄花渐近。一成为伊销损。
元家花
白居易（唐代）

今日元家宅，樱桃发几枝。稀稠与颜色，一似去年时。

失却东园主，春风可得知。
旅思
罗与之（宋代）

荏苒秋光老，空蒙晓色奇。
霜严雀语涩，风定雁飞迟。
旅思荒烟底，乡心野水涯。
梦归归未得，愁极祗颦眉。
送彭燕文旋里兼讯顾伟南
杨思圣（明代）

光熹之际龙在野，人文往往归复社。当时陈徐最知名，短衣破帽子尚在。

流落谁悲失志人，去岁上策复不遇，怜才难买千金赋。

狂歌日沽燕市醪，痛哭屡吊昭王墓。爱我时时肯一过，酒阑击剑客颜酡。

人生感激为知己，抒心写意岂有他。送子七月凉风早，莼菜鲈鱼秋正好。

到家为问顾伟南，他日相逢漫草草。
花犯（再和中甫）
刘辰翁（宋代）

甚天花、纷纷坠也，偏偏著余帽。乾坤清皓。任海角荒荒，都变瑶草。落梅天上无人扫。角吹吹不到。想特为、东皇开宴，琼林依旧好。

看儿贪耍不知寒，须塑就玉狮，置儿怀抱。奈转眼、今何在，泪痕成恼。白发翁翁向儿道。那曲巷袁安爱晴早。便把似、一年春看，惜花花自老。
美女篇
张昱（元代）

燕赵有美女，红莲映绿荷。佩环彫夜玉，团扇画春罗。

流盼星光动，曳裾云气多。回车南陌上，谁不驻鸣珂？
再和杨求仁何道二山韵
牟巘（宋代）

雪堂西席雪江水，广文先生是乡里。此翁平生事崛奇，欲上虚空鞭騄耳。

迩来深藏老锋锷，未许容易试越砥。插天光气尚历历，若为著渠岩石里。

仲华本愿郡文学，百年功名一日起。峥嵘今不少自贬，吾道毋乃太孤峙。

苦将新句调山灵，不遣陈迹蹋死鬼。世俗贵耳不贵目，谁得其皮兼得髓。

翰林主人墨客卿，会将此事全付子。吾衰正复何所用，两钱之锥漫苴履。

固知梅老难抵当，夜半偏师来研垒。襆砚囊笔俱坚坐，尔以不战淹客晷。

天地冻合万木僵，军中颇怪多堕指。春风呼酒为解严，十部从事贤一纸。
送退斋先生归武夷 其二
林若存（宋代）

书院新鳌峰，五贤祠学宫。马邵独避席，将无道不同。

专专论的独，此理谁当穷。独学无师友，前儒议温公。

准绳规矩内，安得鞭霆风。
登金山
周诗（明代）

绝岛中流出，莲宫匝杳茫。
谷云通北固，津树隔维扬。
海色朝看近，江声夜听长。
独怜临眺者，千古逝汤汤。
清源道中别裕卿二首 其二
胡应麟（明代）

几夜风云入倡酬，一朝岐路揽吴钩。天悬大陆双龙语，雾拥寒山疋马愁。

忆戴未阑王子兴，登仙犹滞李膺舟。秋期倘问垂纶客，散发同看大海流。
夏日漫兴 其十四
凌义渠（明代）

祗凭一静远多机，奕旨琴心参较微。胜固欣然败亦喜，挥弦不了送鸿飞。
种菜为霜雪所杀叹
危素（元代）

云林山人穷到骨，手种菘菜连中唐。栽培深丛照云水，撷掇翠甲盈倾筐。

江南仲冬寒气盛，小草无力排风霜。侧闻今岁谷不熟，田里嗟怨吾神伤。

大车运米填旧债，一穗不在农夫仓。农夫辛苦食无粟，艺菜正欲充糇粮。

上天胡为降杀气，造物骄蹇颓其纲。吾君爱民如爱子，忧国感激张平章。

臣愤贪夫满郡邑，臣愿盛世跻虞唐。君不见，豪家大户餍酒肉，暖阁无风咽丝竹。

又不见，饥人破铛夜煮蕨根粥，妻子嗷嗷向天哭。
洛阳道
冯著（唐代）

洛阳宫中花柳春，洛阳道上无行人。皮裘毡帐不相识，

万户千门闭春色。春色深，春色深，君王一去何时寻。

春雨洒，春雨洒，周南一望堪泪下。蓬莱殿中寝胡人，

鳷鹊楼前放胡马。闻君欲行西入秦，君行不用过天津。

天津桥上多胡尘，洛阳道上愁杀人。
赈饥篇赠程守 其二
徐积（宋代）

乞得诸仓粟，流民获所依。已燃薪禦冻，仍用楮为衣。

病骨蒙新暖，羸肌复旧肥。故乡虽有屋，此处可忘归。
上竺真辩师
赵企（宋代）

一别支公仅两年，山房高隐尚恬然。
心清已澈灵泉奥，行峻应磨峭壁坚。
俗眼不来青障里，孤峰谁认白云边。
更期香火深寒夜，坐使飞花坠九天。
陈体仁以心清闻妙香作诗惠末利花香次韵为谢 其五
洪适（宋代）

春日紫宸朝，合殿萦天香。玉笋粲风采，鸡舌相芬芳。

陈侯金闺彦，指期簉鹓行。安能久郁郁，俛首回刚肠。
【正宫】端正好_本是对美甘
未知作者（元代）

本是对美甘甘锦堂欢，生纽做愁切切阳关怨。恰离了莺花寨，早来到野水平
川。急煎煎千里把程途践，景萧萧宜写在帏屏面。
【滚绣球】动羁怀的是淅零零暮雨晴，恼人肠的是日迟迟春昼暄，感离情的
是娇滴滴弄喉舌啼莺语燕。舞飘飘乱纷纷柳絮飞绵，叹浮生的是草萋萋际碧天，
绿茸茸柳带烟。流尽年光的是兀良响潺潺碧澄澄皱玻璃楚江如练，断送行人的是
忄乞登登鞭羸马行色凄然。猛想起醉醺醺昨宵欢会知多少，陡恁的冷清清今日凄
凉有万千，情默默无言。
【倘秀才】莫不是黄司理缘薄分浅，多管是双通叔时乖运蹇，小卿你再不向
秦楼动管弦。彩鸾回舞镜，青鸟罢衔笺，兀良不远。
【脱布衫】不行动则管里熬煎，休停待莫得俄延。侧着耳听沉沉半晌，唬得
我那胆寒心战。
【醉太平】原来是昏鸦噪暮天，落雁叫沙边。猛听得隔江人唤渡头船，啼红
的是杜鹃。我则见扑簌簌泪湿残妆面，将风流秀士莫留恋，生忄乞察拆散了并头
莲，则为他多情的业冤。
【尾】三杯别酒肚肠断，一曲阳关离恨添。我上车儿倦向前，他上雕鞍懒赠
鞭。比各无言两泪涟，各办坚心石也穿。两处相思情意牵，遥望见车儿渐渐的远。　豪放不羁
翠红乡莺花寨，占春风歌舞楼台。酒肠宽嫌杀金杯窄，会受用文章伯。
【滚绣球】都将着玉与帛，换做酒共色，尽教咱百年欢爱，管甚么万贯资财。
鬓发白，容貌改，物和人知他谁在，青春去再不回来。一任教佳人宛转歌《金缕》，
醉客佯狂饮绣鞋，便是英才。
【倘秀才】虽无那夺利争名手策，酒簪花的气概，风月所施呈七步才。花
营中将愁解，酒部内把头抬，快哉。
【醉太平】会三千剑客，列十二金钗，绮罗丛里玳筵开，俊娇娥侍侧。金莲
款步香尘陌，春葱慢折花枝带，玉簪斜插鬓云歪，是风流腻色。
【尾声】香焚宝鼎沉烟霭，酒泛金杯浮琥珀，银烛辉煌那光彩，翠袖殷勤捧
玉台。对舞春风翠盘窄，合唱笙箫音吕谐。一对佳人醉扶策，两个纱笼引下阶。
快活煞长安少年客。　相忆
常想着狎粉席琦罗香，犹记得照醉眼红妆艳，春娇恣意相瞻。温柔曲雅则
着人频作念，撇不下心常慊。
【滚绣球】溜秋波情意タ，并香肩语话儿甜。你为我鸳鸯债此生少欠，我为
你风月担尽力粘拈。我因你鱼书儿修以又修，你为我龟卦儿占了又占。想则想争
想似更风流昔年双渐，猜则猜休猜做没出活今日江淹。则为这蝇头蜗角频勾引。
非是这凤友鸾交厮弃嫌，辜负了等等潜潜。
【倘秀才】一个风流如高才子瞻，一个聪明如能文蔡琰，似这等女貌郎才厮
并兼。娇羞甜腻腻，君子美谦谦，非是俺将言词故谄。
【滚绣球】翠裙宽腰更纤，绿云松鬓乱。这相思更危如五更灯焰，这忧愁
争险似万仞峰尖。怎肯将玉胡蝶花下摔，锦鸳鸯手内ㄎ。我其实怕叩海神那一场
灵验，我其实怕赚苏卿一命增添。也是你安分福花台上讠主，以此上月老姻缘玉
簿上佥，任违了父教师严。
【倘秀才】莫说道唤不醒呆庄周胡蝶梦甜，争知道医不可痴倩女揶揄病染，
休猜俺山海恩情似水底盐。鸳帏闲凤枕，鸾镜暗雕奁，流不尽腮边泪点。
【叨叨令】风月情待把青楼占，慷慨情不把黄金俭，锦绣肠堪把秋娘赡，花
月貌争把檀郎验。想杀人也么哥，想杀人也么哥，娇滴滴美玉无暇玷。
【倘秀才】寂寞了银屏翠帘，憔悴了桃腮杏脸，都分付雁帖鱼缄劳笔。你
那里歌台闲舞袖，我这里书架乱牙签，间别来光阴荏苒。
【脱布衫】常想着接谈间龙香轻散雕檐，常想着遣兴时品鸾箫畅对银蟾，
常想着ヅυ罢醉琼姬喜设玳筵，常想着踏花归并青骢款扌扇金占。
【小梁州】妙舞清歌近绣と，不由人一笑掀髯，惜香怜玉那情タ，端的是心
无厌，锦帐内效鹣鹣。
【幺篇】一钩罗袜金莲欠，引的人心儿散不受拘钤。缠头锦怀内揣，买笑金
囊中检。也不索遮遮掩掩，一任教佳友话儿。
【尾声】休猜做瓶沉簪折遭抛闪，一任教燕聒莺煎暗搠腌，月户云窗紧护苫，
粤女吴男有耻廉。心蹙眉频愁未敛，玉软香娇情厮粘。坐则思量立则念，生则同
衾死同殓。雨涩云悭梦中魇，月下星前意自恬。落雁沉鱼谁不タ，击玉敲金才不
忝。脸晕桃花铺笑靥，口唾丁香舌尖。心上频忄佥，舌上频店，恨不得倩一
个毛延寿人儿将恁那俊庞儿点。
题所居
陈辅（宋代）

湖水山云绕县斜，茂林修竹野人家。
宿酲过午无人问，卧听东风扫落花。
和于湖集茶韵三首
舒邦佐（宋代）

气味相投陈与雷，有时煎点两三回。
午窗睡著呼汤急，止渴还应似望梅。
挽故和容州朝请陶公
丁师正（宋代）

苦硬黄花节，霜枝香更清。
乾坤一庞老，今古两渊明。
白玉难重见，孤冰不复清。
梦中期会面，雪涕话平生。
渔家傲·地魄天魂勤烹炼
侯善渊（元代）

地魄天魂勤烹炼。日精月髓情相恋。两曜交光如激电。分明见。玉炉万朵金花现。款款捞来捶作片。团团结就玲珑面。晃耀太虚烹玉霰。神光眩。飞丹透入通明殿。
故县作
孔武仲（宋代）

促促远行役，劳劳群仆夫。
上漂以霖雨，下溅以泥途寒入骨胫裂，
润兼巾裳污。行路何其难，
我马亦已瘏。逢人问前舍，
指点山墙孤。投得数间屋，
惨寂日已晡。横流正浩荡，
惊飚尚号呼。篝火就空室，
排入如燕雏。投醪不及均，
自酌以为娱。箕踞不尔责，
但愿僵者苏。亦有蕲春酒，
汩汩倾浅壶。
金陵客夜
王恭（明代）

官槐夹道暮鸦鸣，匹马那堪客帝京。红烛夜窗千里梦，青山明月异乡情。

白门寺里霜钟断，金水桥头晓漏清。陌上相逢空借问，几人争识马周名。
送太君之建昌
陈襄（宋代）

闻说庐山对县楼，蒲鱼聊足奉晨羞。
宽心便是无声乐，省事还晨不系舟。
服药养真须少病，看经遮眼自忘忧。
所嗟无计随亲膝，日与儿孙衣彩游。
东湖感事二首 其二
李石（宋代）

一官职檄冷秋冰，尽日量书接夜灯。老去髭须无可染，秋来面目自生憎。

湖通堰尾听泉激，日出山尖见雪层。结习未除江海客，不忘回首梦觚棱。
赋闻角
黄庶（宋代）

树老枝半死，碑断壁底眠。
古屋颜色改，有佛独岿然。
苍首上雨足，坏臂蔓草缠。
野老每再拜，往往报丰年。
孔祠照四方，制度雘妍。
朝夕过其下，孰肯为恭虔。
土木兹仅分，吾民信益坚。
佛法入人心，谁与斸其根。
苍苍不可问，用意或者偏。
木蠹罪岂大，付与啄木权。
胡不啄佛徒，使蠹民之天。
和兵部何侍郎宜香闺五绝 其三
慕容彦逢（宋代）

暗窗日色鉴重帏，香雾横襟进讲归。西学尚贤恩礼重，惟将经术赞沈几。
逍摇堂五咏 其一
傅察（宋代）

欲识逍摇乐，都忘利与名。讨论唯百氏，来往有诸卿。

静觉羊肠险，闲看蜗角争。超然穷妙理，知不愧庄生。
题王亦颜清心阁
王之道（宋代）

湖光浩无际，远与列岫并。
风澄烟雾开，炯若镜面平。
高人对万变，寸田常默耕。
扰扰亦何为，岂容方寸撄。
有时鉴湖光，爱其静而明。
那知水是物，心清物还清。
徘徊不忍去，杰阁指顾成。
阁成何所喜，画栋连朱甍。
大江西南来，群山东北横。
江山不待招，宛转趋檐楹。
诹度多暇日，登临有余情。
论文一樽酒，对客手自倾。
酒阑复徜徉，观书弄颖泓。
使人之意消，鄙吝何由萌。
嗟予顽钝姿，栖栖亦劳生。
从今事疏瀹，永守清心盟。
送恭叔赴海门尉端叔约同过湘西酌别四首 其三
赵蕃（宋代）

楚岫新经雪，湘江半露沙。萧萧断行雁，渺渺后栖鸦。

别意浑相似，诗成祇重嗟。未嫌杯酒满，直恐鬓霜加。
送友赋得玉钩斜（在扬州。炀帝葬宫人处）
张绅（宋代）

右屯将军猛如虎，十二离宫罢歌舞。
宫中佳丽三千人，半作玉钩斜上土。
秋风萧萧秋雨寒，翠襦零落金钿残。
岂知后来好事者，重构华亭宿草间。
亭前往来车马集，鱼龙烂熳无人识。
闲街屈律玉环分，香径萦纡宝钗出。
游人歌舞暮不归，青山落日争光辉。
香魂夜夜无归处，化作鸳鸯陌上飞。
只今往事皆沉没，空见原头土花碧。
耕夫拾得凤凰钗，恐是萧娘在时物。
野棠花开春日西，胡蝶双飞莺乱啼。
道傍芳草年年合，长与行人送马蹄。
北使长城
王无竞（唐代）

秦世筑长城，长城无极已。暴兵四十万，兴工九千里。

死人如乱麻，白骨相撑委。殚弊未云悟，穷毒岂知止。

胡尘未北灭，楚兵遽东起。六国复嚣嚣，两龙斗觺觺.

卯金竟握谶，反璧俄沦祀。仁义寝邦国，狙暴行终始。

一旦咸阳宫，翻为汉朝市。
远张景昱昌秀才啊弟诗卷
司马光（宋代）

韡韡新诗卷，青春映棣华。
机云今继美，载协旧承家。
幸吒仁人里，时回长者车。
白虹光乱眼，何敢议瑜瑕。
二十一日柘龙桥道中
项安世（宋代）

早禾登架晚禾青，雨后官塘处处平。
山马未胡行木彴，水牛亭处卧深坑。
人家总在林间住，生计惟凭陇上耕。
青嶂夹田田夹涧，翠围屏里万竽笙。
题牛相公归仁里宅新成小滩
白居易（唐代）

平生见流水，见此转留连。况此朱门内，君家新引泉。

伊流决一带，洛石砌千拳。与君三伏月，满耳作潺湲。

深处碧磷磷，浅处清溅溅。碕岸束呜咽，沙汀散沦涟。

翻浪雪不尽，澄波空共鲜。两岸滟滪口，一泊潇湘天。

曾作天南客，漂流六七年。何山不倚杖，何水不停船。

巴峡声心里，松江色眼前。今朝小滩上，能不思悠然。
减字木兰花
王之道（宋代）

鳖头龟手。孤坐书生能意就。暖体温肤。绣被春寒想见无。

雪词工巧。高压君房天下妙。白发欺人。甚矣吾衰懒是真。
新唐书·李白传
欧阳修等 撰（宋代）

李白，字太白，兴圣皇帝九世孙。其先隋末以罪徙西域，神龙初，循还，客巴西。白之生，母梦长庚星，因以命之。十岁通诗书，既长，隐岷山。州举有道，不应，苏颋为益州长史，见白异之，曰：“是子天才英特，少益以学，可比相如。”然喜纵横术，击剑，为任侠，轻财重施，更客任城，与孔巢父、韩准、裴政、张叔明、陶沔居徂来山，日沈饮，号“竹溪六逸”。

天宝初，南入会稽，与吴筠善，筠被召，故白亦至长安。往见贺知章，知章见其文，叹曰：“子，谪仙人也！”言于玄宗，召见金銮殿，论当世事，奏颂一篇。帝赐食，亲为调羹，有诏供奉翰林。白犹与饮徒醉于市。帝坐沈香亭，意有所感，欲得白为乐章，召入，而白已醉，左右以水靧面，稍解，授笔成文，婉丽精切无留思。帝爱其才，数宴见。白尝侍帝，醉，使高力士脱靴，力士素贵，耻之，擿其诗以激杨贵妃，帝欲官白，妃辄沮止。白自知不为亲近所容，益骜放不自修，与知章、李适之、汝阳王李琎、崔宗之、苏晋、张旭、焦遂为“酒八仙人”。恳求还山，帝赐金放还。白浮游四方，尝乘舟与崔宗之自采石至金陵，著宫锦袍坐舟中，旁若无人。

安禄山反，转侧宿松、匡庐间，永王璘辟为府僚佐，璘起兵，逃还彭泽；璘败，当诛。初，白游并州，见郭子仪，奇之。子仪尝犯法，白为救免。至是，子仪请解官以赎，有诏长流夜郎。会赦，还寻阳，坐事下狱。时宋若思将吴兵三千赴河南，道寻阳，释囚辟为参谋，未几辞职。李阳冰为当涂令，白依之。代宗位，以左拾遗召，而白已卒，年六十余。

白晚好黄老，度牛渚矶至姑孰，悦谢家青山，欲终焉。及卒，葬东麓，元和末，宣歙观察使范传正祭其冢，禁樵采。访后裔，惟二孙女嫁为民妻，进止仍有风范，因泣曰：“先祖志在青山，顷葬东麓，非本意。”传正为改葬，立二碑焉。告二女，将改妻士族，辞以孤穷失身，命也，不愿更嫁。传正嘉叹，复其夫徭役。

文宗时，诏以白歌诗、裴旻剑舞、张旭草书为“三绝”。
小圃茅亭初成即事十绝句
程公许（宋代）

一时花木斩新栽，露萼烟苞逐渐开。
好事人人能爱惜，莫教容易拥蒿莱。
滕丞洎沖天观先以诗来次韵谢之
徐侨（宋代）

我本山林人，出处无意固。
君亦如山泉，随地为流注。
方其居山时，文豹隐冥雾。
又如出岫云，散漫欻无据。
忆昨我与君，相逢同一处。
时时湖光亭，襟抱一披露。
君横膝上琴，我踵户外屦。
梅花落园春，辞君一朝去。
诗筒遽寥寥，粤从浙濡渡。
雁去燕复来，不得一字附。
抚怀兴长嗟，恍然此散聚。
何期老鹤臞，短翮忽舒布。
九皋耸孤唳，群仙翕清誉。
高寒玉峰巅，为尔肯一驻。
杭严两西湖，未必置爱恶。
瞥从子陵台，来踏苏公路。
山友而水宾，风晓而烟暮。
行止初何心，同是一真趣。
愿於人海中，更觅山中句。
渔家乐·世泰时丰刍米贱
唐寅（明代）

世泰时丰刍米贱，买酒颇有青铜钱。
夕阳半落风浪舞，舟船入港无危颠。
烹鲜热酒招舍己，沧浪迭唱仿扣舷。
醉来举盏酹明月，自谓此乐能通仙。
遥望黄尘道中客，富贵于我如云?。
解蹀躞 雨中过小孤山
董元恺（清代）

滚滚江流万折，突立波心上。一峰崒嵂，任惊涛巨浪。

却怜神女生涯，变作小姑暮雨，遍将云酿。

堪想像。谁谓无郎孤况。有彭郎相傍。盈盈一水，脉脉徒遥望。

那更晚色迷离，赢得无限凄凉，行人俯仰。
王提举閤政钱夫人挽诗 其二
赵善括（宋代）

山敞神仙宅，人辞富贵家。靓容深莫识，清节莹无瑕。

蚌脱珠方璨，椿灵桂始华。他年容万马，今日送千车。
与柳恽相赠答诗六首 其三
吴均（南北朝）

离居苦无乐，回慕心凄凄。要途访赵使，闻君仕执圭。

杜蘅色已访，菖蒲叶未齐。幂历蚕饵茧，差池燕吐泥。

愿逐东风去，飘荡至辽西。
送唐新洲大参转闽中总宪
杨巍（明代）

才名此日孰如君，琐闼曾窥献纳文。海内风尘难见面，眼中芳草又离群。

星槎夜下螺江树，玉节寒开乌石云。闻道仲钦棠荫在，八闽刑错是奇勋。
戢武堂书事和韵
吕陶（宋代）

永日华堂静掩扉，道腴深味敌珍肥。一轩有景诗求胜，十邑无尘寇慑威。

雅性自高閒去乐，汎交难合信来稀。诵君清句知君意，祗任天真不任机。
谒金门·春半
朱淑真（宋代）

春已半。触目此情无限。十二阑干闲倚遍。愁来天不管。
好是干和日暖。输与莺莺燕燕。满院落花帘不卷。断肠芳草远。
同诸公会太府韩卿宅
姚合（唐代）

九寺名卿才思雄，邀欢笔下与杯中。六街鼓绝尘埃息，

四座筵开语笑同。焰焰兰缸明狭室，丁丁玉漏发深宫。

即听鸡唱天门晓，吏事相牵西复东。
观景德镇所造内窑瓷器
吴省钦（清代）

鄱湖鬼吐青红烟，火龙十里无停鞭。百虫将军告薪尽，多钱巨贾徕鸣舷。

街衢洞达万家聚，人不得顾车难还。人间伎巧系天象，兹直荧惑星文悬。

居民烧瓷谢庞杂，瓷其禾菽窑其田。龙鸾花果斗新样，内窑入手尤精专。

丛祠遍迎春秋社，桑主群题风火仙。维国六职工居一，埏埴制仅同杯倦。

越窑夺翠昉唐代，烧进遂著婆留钱。十三州割据犹尔，矧乃赵宋金瓯全。

官哥汝均定继起，到今应换车渠千。有明作者论时会，景陵茂陵归我妍。

斗鸡缸教白波卷，斗蟀盆候金风旋。侯家庙市间有此，莱阳粉盝吟争传。

方今圣德迈三五，岂数衣皂焚裘贤。汝倕稽首匠心巧，聊以官守申卷卷。

白芨断纹妙钩锁，青天缺云映婵嬛。就中慎选当方物，包匦藉用兜罗绵。

其余入肆尚高价，合贮广夏铺细旃。我稽五行演畴范，生于其地良弗迁。

瑶流祇挹浮梁水，青料还购金华巅。祁门采石捣泥细，淳村披沙结胎坚。

伐毛洗髓理太酷，如人去滓来虚元。入窑而还善千变，火候那许毫釐偏。

又如学士造道法，急火慢火心头然。遂令法物照青眼，赤手扶出璚枝鲜。

盛朝醲化浃区宇，日月𩨸竁归陶甄。异物不贵贵用物，苦窳间作非勤宣。

《礼》云考工《易》尚象，将偕匏器郊格天。如珍商瑚宝轩鼎，金石贞吉随摩编。
偈颂一百二十三首
释祖钦（宋代）

是法非思量分别之所到，是义非见闻觉知之所造。
三冬和气暖烘烘，半夜日头红杲杲。
搭著便回，点即不到，
已是无端入荒草。
曾宏父作诗别行简索仆同赋
沈与求（宋代）

俗间忘胜践，客里度春愁。拄颊真狂计，焦头乏远谋。

刚疏徒自许，德怨浪相求。奏乏三千牍，诗惭一百筹。

岂能资宦达，端合办归休。遣兴鹅儿酒，销魂燕子楼。

枯筇青草渡，老屋白蘋洲。此意无穷乐，今怀未满忧。

转喉宁问讳，绕指叵思柔。二妙看腾踏，频年叹滞留。

花时闭深院，云际渺轻舟。应念骑曹掾，平生信谬悠。
浪淘沙 送贡应奉仲章归起宣城
姚燧（元代）

明月万家＊。蟋蟀哀音。何人不起故园心。一语最难留断袖，说起云林。回首玉堂深。谁＊纶音。都门无酒与君斟。只赋祈招当赠别，如玉如
降虏
赵嘏（唐代）

广武溪头降虏稀，一声寒角怨金微。河湟不在春风地，

歌舞空裁雪夜衣。铁马半嘶边草去，狼烟高映塞鸿飞。

扬雄尚白相如吃，今日何人从猎归。
题画
管道升（元代）

春晴今日又逢晴，閒与儿曹竹下行。春意近来浓几许，森森稚子石边生。
怀显上人时在江州次其旧所作诗韵寄之己卯夏予始识之于城西王氏坟庵
周孚（宋代）

长号西山云，见子单阏夏。孤生九死馀，相遇天所借。

崎岖易寒暑，荏苒问田舍。流萍忽复散，皓月耿清夜。

孤筇子何往，征马吾屡跨。空馀碧云诗，十袭閟兰麝。

匡庐富清景，得子更增价。他年东林游，吾犹厕陶谢。
望江南·天上月
佚名（五代）

天上月，遥望似一团银。夜久更阑风渐紧。为奴吹散月边云。照见负心人。
七月五日移寓准提庵用田山姜移居韵
黄钺（明代）

韦郎避漏眠于车，王生屋里频移家。我居墙坏仆几压，举室奔窜如惊麚。

有庵巷北旧栖息，踏鼓两度趋朝衙。急移书簏召橘朮，不惮行步为欹斜。

眼明阶前两椿树，在昔屋后当梅花。芟夷败叶听好鸟，扫除四壁供涂鸦。

诘朝七夕纳二客，庵门月好须当挝。仰天一笑席衣瓦，补漏奚必烦皇娲。
出真州
文天祥（宋代）

荒郊下马问何之，死活元来任便宜。
不是白兵生眼孔，一团冤血有谁知。
和张二少卿丈白菊
邵雍（宋代）

清淡晓凝霜，宜乎殿颢商。
自知能洁白，谁念独芬芳。
岂为琼无艳，还惊雪有香。
素英浮玉液，一色混瑶觞。
和毓将军遣感诗韵
善耆（清代）

多少兴亡恨，长歌对酒时。乃公无所用，竖子尔何知。

大业成孤注，强邻哂太痴。他年青史上，一段解人颐。
游白鹤山
张公庠（宋代）

初眠宫柳未成阴，马上聊为拥鼻吟。
远宦情怀消壮志，好花时节负归心。
别离长恨人南北，会歙要辞酒浅深。
欲把春愁闲抖擞，乱山高处一登临。
悼亡
陈深（宋代）

短日一何急，寒宵不肯明。
霜寒那有梦，月落重伤情。
壁冻琴丝断，风惊烛泪盈。
微言忆王衍，达理悟庄生。
夏日七首
张耒（宋代）

千蛙鸣噪污池水，万蚁奔驰一腐虫。
得丧世间能几许，冥冥高处有飞鸿。
无题六首 其三
王希玉（清代）

可怜人去更楼空，倘许黔娄怨谢公。大块文章烟景里，众人歌哭水声中。

曾相识燕呢喃语，剩手栽花寂寞红。早悟无生无住理，买舟悔不小湖东。
朝中措·如山堂上翠横空
姜特立（宋代）

如山堂上翠横空。山影浪花中。
夜夜林间明月，时时柳外清风。

如今到此，然万事，无处情钟。
唯有尊前一笑，分明好个山翁。
赠倪道士
陆游（宋代）

我坐虚名剩得穷，百年身堕畏途中。
看君一棹烟波乐，悔不常为采药翁。
至西县走呈岩起
韦骧（宋代）

所部虽同邂逅稀，今年差比去年迟。蓼图犹忆当时玩，菊酒还年此日持。

衰鬓已斑乌足叹，壮心徒在竟何施。相逢且尽从容兴，况是终更欲及期。
偈颂十二首
释如净（宋代）

秋风凉，岩桂香。
未归客，思故乡。
吾无隐乎尔，捉贼须捉贓，
舞蝶游蜂过短墙。
次韵君泽夜坐示子侄三首
方回（元代）

一样乾坤几样人，甑生尘异袜生尘。
寒窗黄卷青灯雨，暖阁金生玉斝春。
谁同公子梦方魇，我与先生诗又新。
□□儿曹供笔墨，为言不是写真真。
苦雨
司马光（宋代）

积雨欲侵旬，朝晡漫不分。
苍凉微露日，惨淡已生云。
地半成泥滓，天应厌垢氛。
时闻度鸧鸹，空外自为群。
秋雨不止再步前韵 其一
戴亨（清代）

烈暑收灵澍，苍茫衡宇寂。幽怀畅暇豫，芳翠喜新涤。

薜荔抱云烟，森黑下阴壁。坐久竹风静，隐隐闻远笛。

散步抚前轩，西山翠欲滴。
三月十二日晚雨因取渊明诗微雨洗高林清飚矫
滕岑（宋代）

静观一世人，忙多闲者少。
须发已剥除，应接亦纷扰。
何术生羽翼，物外得轻矫。
难求九转丹，且尽一尊醥。
题三山施克端江湖览胜卷次张坦斋韵
黄仲昭（明代）

乾坤我欲遍经过，世事参商奈老何。梦绕洞庭秋水阔，心驰禹穴暮云多。

晋阳谩想唐尧迹，蜀道空传李白歌。访古知君多历览，遗风还似昔年么。
虚舟二首
郭印（宋代）

野航一逍遥，湖海意自足。
翩翩犯斗牛，谁谓推平陆。
不显名大檀越请偈
释慧远（宋代）

报应差殊事不同，劳生何用出樊笼。
欲知自性天真佛，尽在朝昏一念中。
还丹复命篇 其十一
薛道光（宋代）

人有最灵物，依稀在北辰。不知将谓气，识后自然真。

心净如冰雪，身轻似碧云。若无十万岁，作甚世间人。
院庭新样小战车偶观有作 其一
章懋（明代）

庙堂决策静边尘，巧作戎车样制新。莫道只知俎豆事，胸中甲兵是何人。
次韵和李光丞见惠长絛之什
杨亿（宋代）

貂裘已敝洛阳尘，空有隐家漉酒巾。
双阙金章奉朝请，小斋纱酒齐天真。
久持梵行称居士，犹掌王言作侍臣。
惠我长絛识君意，欲教莲社伴遗民。
奉和九月九日登慈恩寺浮图应制
杨廉（唐代）

万乘临真境，重阳眺远空。慈云浮雁塔，定水映龙宫。

宝铎含飙响，仙轮带日红。天文将瑞色，辉焕满寰中。
挽徐子平 其一
王庭圭（宋代）

数椽破屋临溪水，日日读书喧四邻。白首传经穷到骨，清风入四静无尘。

堆窗史传千张纸，过隙光阴一转轮。富贵掀天亦埃灭，今时何必叹斯人。
池州和同官咏梅花
张道洽（宋代）

参透香严境，都无灭与生。
平分天女白，全借月娥清。
雪屋人家好，霜桥野岸横。
天寒倚修竹，齐弟伯夷兄。
扬子江夜宴
蔡希寂（唐代）

楚水夜潮平，仙舟烬烛明。美人歌一曲，坐客不胜情。

罗幕香风倦，纱巾舞袖轻。遨游正得意，云雨莫来迎。
雪窦山
释文珦（宋代）

寺在诸峰顶，寥寥远世纷。
岩飞千丈雪，门掩万重云。
地冷春疑晚，松深日易曛。
孤猨清叫月，僧向定中闻。
寒月独归题松寥壁（时湛公在西湖）
程嘉燧（明代）

寺外风江断去津，峰头木脱月相亲。
僧斋归处窗如烛，始觉寒风是主人。
留别王嘉叟检正 其二
喻良能（宋代）

四海望霖雨，一人须股肱。我本田家子，蹉跎将暮龄。

相逢岂在早，一见盖已倾。谓我虽秃犀，敝帚亦足称。

持献先簬箘，长篇有明徵。公乎傥践言，庶为老亲荣。
外姑湛节母冯太君八十大寿时旌表初至二首 其二
陈恭尹（清代）

先公高义人间少，节孝天生梱内才。再世漂摇为砥柱，百蛮聋俗有惊雷。

西台使者飞霜笔，南国词流祝寿杯。五十年前皋庑下，白头无复孟光来。
杏溪十首。石濑
姚合（唐代）

散漫复潺湲，半砂半和石。清风波亦无，历历鱼可搦。

我来亦屡久，归路常日夕。
题米元章书迹拓本
董史（宋代）

书家宝晋殆犹龙，妙用通神五指中。墨海波澜无定势，玄云夭矫欲随空。

格高韵胜存人品，脚阔头空笑俗工。建绍圣人精鉴赏，夺真移在玉屏风。
挽拙庵杨居士
刘过（宋代）

尚忆龙蟠国，城西作客时。
有山皆载酒，无日不赓诗。
风雨交游散，江湖泪眼悲。
百年心事在，只有凤雏知。
答问诗十二篇寄呈满子权 其三 耒答镈
王令（宋代）

我用于主人，良田无虚种。主人不我以，我适为无用。

不知主人饥，岁卒安自奉。由来我求人，孰与求我重。
夜至永乐文长老院，文时卧病退院
苏轼（宋代）

夜闻巴叟卧荒村，来打三更月下门。往事过年如昨日，此身未死得重论。

老非怀土情相得，病不开堂道益尊。惟有孤栖旧时鹤，举头见客似长言。
郭承禧同年解倅印趋朝 其二
曹彦约（宋代）

仕路何曾乐，迎亲却是荣。诸公新引类，难弟久专城。

便恐班朝著，无劳仗友生。长沙风月夜，炯炯自清明。
春山
王安石（宋代）

春山春水流，曲折方屡渡。
荒乘不知疲，行到水穷处。
依然旧童子，要予竹西去。
归时始觉远，草蔓已多露。
寄寿参知蒋象岩年丈时避地荆州
董其昌（明代）

帝都花下佛名经，独旅荆南汉客星。贵竹几年无解甲，辽城何客拟还丁。

寓公且赋非吾士，太史仍书旧御屏。当宁即今勤宪老，四朝人物剩仪刑。
祀灶词
张湄（清代）

海风刁骚西日暝，爆竹满城独客警。送神何归云上天，云车飙马相腾骞。

胶牙饧果臈尾酎，饮食媚神术不售。居高听卑天耳聪，灶君有言长落后，安用黄羊致暴富。
柳初新 水仙祠下柳
顾贞观（清代）

南朝一片伤心雨。总被垂杨留住。水村山郭，红桥倚遍，极目乱飘金缕。

能有春情几许。怕重来，扑天飞絮。当日别离无据。

知他可忆长亭语。狂踪约略，酒醒残月，多在乱莺啼处。

添得倚风凝伫，念天涯、有人羁旅。
咏松
陆文圭（元代）

老松如枯骸，短松覆儿发。
城中薪价高，斤斧不进伐。
难长虬龙姿，免藏虎豹穴。
樵童出山暮，步拘挑新月。
宫词
宋白（宋代）

彤管先修女史箴，清才绝妙继词林。
玉织新出黄金赐，愈见中宫逮下心。
危金仙示容斋清晖堂诗求跋洪景庐乃骊塘之座
陆文圭（元代）

卷中人物想乾淳，老笔题诗意转新。
谷怪洪杨交不合，诚斋亦自是诗人。
示纯禅者
释怀深（宋代）

故园我别已多时，见子犹能略展眉。乡语每闻聊发笑，客情无展更生悲。

寻师慎勿贪眠食，立雪终教彻髓皮。毕竟禅家外文字，之乎者也不须知。
病中自户部员外郎转司封
吕温（唐代）

羸卧承新命，优容获所安。遣儿迎贺客，无力拂尘冠。

偃仰晴轩暖，支离晓镜寒。那堪报恩去，感激对衰兰。
谢友人访问
吴惟信（宋代）

道在甘沦落，情交自浅深。云山千里梦，灯火半生心。

是友真难得，如君岂易寻。细论身后事，不觉日西沉。
县境不雨祷响潭得之明日一龟出潭水上取以归
毛滂（宋代）

崖云送雨一村凉，千顷扶疏绿颍香。
白马夜将河伯命，缁车先颍大夫装。
老来未觉巢莲近，远去惟知曳尾忙。
趁我还山先辟谷，林间日月伴君长。
竹间读书
李石（宋代）

携书携酒秋竹根，拂石读书横酒樽。
只有梅花如我醉，一枝和雪亚前村。
依韵和吴长文舍人对雪怀永叔内翰
梅尧臣（宋代）

紫禁低云拂绮栊，西垣人忆玉堂翁。撚髭觅句方传咏，著树成花尚舞空。

不管因风吹塞外，任教飞片落杯中。晓来城郭遮无路，阮籍驱车莫叹穷。
玉楼春（为故人母寿）
吴文英（宋代）

华堂夜宴连清晓。醉里笙歌云窈袅。酿来千日酒初尝，过却重阳秋更好。阿儿早晚成名了。玉树阶前春满抱。天边金镜不须磨，长与妆楼悬晚照。
比干墓
汪元量（宋代）

卫州三十里，荒墩草无数。
忽听路人言，此葬比干处。
下马拊石路，三叹不能去。
斐然成歌章，聊书墓头树。
我吊比干心，不吊比干墓。
世间贤与愚，同尽成黄土。
斯人亦人尔，千千万万古。
胡中丞早梅
方干（唐代）

不独闲花不共时，一株寒艳尚参差。
凌晨未喷含霜朵，应候先开亚水枝。
芬郁合将兰并茂，凝明应与雪相宜。
谢公吟赏愁飘落，可得更拈长笛吹。
寄题愚斋
李兼（唐代）

巧鬻非善贾，利获非良农。
君子不自智，甘与庸人同。
天君见独者，进退有新功。
忽敛艺文手，反著怀袖中。
客问以臆对，此说非易穷。
吾非宁武子，今学北山翁。
鸦
郭印（宋代）

劳生日日带烟归，绕树呼鸣择一枝。
素月流天元未晓，何须半夜苦惊疑。
寄题龙州官阁
李云章（清代）

尚忆吟秋舫，花围一水明。马人供菜把，蛇鬼避书声。

小瘴桃榔雾，寒谯蛤蚧更。石阑题字处，应已绿苔平。
浣溪沙·锦帐重重卷暮霞
秦观（宋代）

锦帐重重卷暮霞，屏风曲曲斗红牙，恨人何事苦离家。
枕上梦魂飞不去，觉来红日又西斜，满庭芳草衬残花。
枕上漫成
汪梦斗（宋代）

偶涉长江向北来，时寒江北较花迟。一春十日九风雨，百岁半花多别离。

佛刹疏钟催客睡，酒楼戏鼓挠人诗。幽燕尚在黄云外，偻指何时是到期。
嘉兴晚发别陈子常
田汝成（明代）

江南春尽落花天，桑柘笼烟水满田。
野店酒香新雨后，断桥人满夕阳边。
羁怀潇洒惟歌啸，世路崎岖只醉眠。
倾盖逢君成坐久，片帆乘月下吴川。
游仙
释文珦（宋代）

高升洞阳界，论道太常前。
与彼群仙游，一夕千万年。
眼中屡曾见，沧海为桑田。
时同宴玉醴，广光听钧天。
拟孟东野闻砧
许宗彦（清代）

羁人怨夜长，况复闻清砧。急杵捣离思，哀响攒秋心。

他乡各明月，故衣难掩襟。谁能塞两耳，满与浊醪斟。
宫词
王珪（宋代）

十年一住广寒宫，云恋歌声惯绕空。
长受惜花花下唱，袖和金缕怕春风。
春日
陈杰（宋代）

翩翩黄鸟，载好其羽。
鲜鲜游子，式歌且舞。
闲居七首 其四
陆游（宋代）

自得穷通乐，而无宠辱惊。韬光聊混俗，去知默陶情。

毛竹苍龙瘦，云衣白鹤轻。时敲朝斗磬，林外玉声清。
示圆证知客
释文礼（宋代）

莫年结屋傍山椒，门外荆芜没半腰。
几度赚君来扣击，老无气力举藤条。
雨中经仙女祠
区大相（明代）

寂寂幽宫闭，仙娥行雨归。晚篁风际碧，秋草洞中菲。

松老沾逾翠，云轻湿不飞。珊珊仙步接，徒使世情违。
衢州道中
彭汝砺（宋代）

登山复降山，仆膝良已酸。出溪复入溪，仆衣未尝乾。

嗟余久羁复，囊橐亦已殚。无食充尔饥，无衣覆尔寒。

买酒聊一醉，行行莫长叹。
过新蓬二岭
胡仲弓（宋代）

新岭高，蓬岭高，
两山前后争嶆峨。世途平外多风波，
何如岭峤肩相摩。脚踏实地无偏颇，
著身高处不为劳。新岭高，
蓬岭高，勿令此地生蓬高。
赠宗鲁筇竹杖
李商隐（唐代）

大夏资轻策，全溪赠所思。静怜穿树远，滑想过苔迟。

鹤怨朝还望，僧闲暮有期。风流真底事，常欲傍清羸。
客从远方来
柳如是（明代）

客来何所贻，贴我菖蒲石。菖蒲皆九节，石是珊瑚色。

怀之生峄皆，灼灼同心臆。金闺自流耀，馨香难雕刻。

持此歌白纻，逶迤鸾照日。
游春
邢巨（唐代）

海岳三峰古，春皇二月寒。绿潭渔子钓，红树美人攀。

弱蔓环沙屿，飞花点石关。溪山游未厌，琴酌弄晴湾。
龟溪即事五首
高斯得（宋代）

曩从太史氏，论次金匮书。
龙兴渡江后，麐止今皇初。
微辞记当时，只字宁敢虚。
彼阿者谁子，顾欲私毁誉。
阳秋记慕容，史记名山储。
二子亦过计，人心焉可诬。
冬至后招于秀才
王建（唐代）

日近山红暖气新，一阳先入御沟春。

闻闲立马重来此，沐浴明年称意身。
惠文伯居士请赞 其五
释崇岳（宋代）

肋下三拳，拦腮一掌。据令而行，谁知痛痒。转身一拶验来端，杨岐种草铁心肝。
和荐福寺英公新构禅堂
丁仙芝（唐代）

上人久弃世，中道自忘筌。寂照出群有，了心清众缘。

所以于此地，筑馆开青莲。果药罗砌下，烟虹垂户前。

咒中洒甘露，指处流香泉。禅远目无事，体清宵不眠。

枳闻庐山法，松入汉阳禅。一枕西山外，虚舟常浩然。
偈颂一百零二首 其五十四
释绍昙（宋代）

借家传帝网丝，下公子仙鳌钓。捩转衲僧鼻头，撩拨诸方一笑。

鲲化鹏飞总未知，推蓬对月平分破。却请维那，扬帆鼓棹。
玉楼春二首 其二
史承谦（清代）

秋来怕看隋堤柳，眉已全低腰欲瘦。树犹如此我何堪，不觉感怀中岁后。

登临直欲携红袖，山色隔江来坐右。人生何事滞天涯，零落栖迟一杯酒。
张钦州挽词
楼钥（宋代）

姻好自诸冯，东床取阿戎。
平时深念我，晚岁忍铭公。
书字今犹湿，心期谁与同。
回头三十载，洒涕向西风。
日暮
彭汝砺（宋代）

日暮辞前渚，天寒宿远汀。青灯同寂寞，浊酒慰飘零。

痛饮无人共，高歌反自听。终宵惟此兴，日战破愁亭。
颂古三十三首
释师观（宋代）

香严上树，住住住住。
拟问如何，葛藤露布。
龟山禅寺
姚望之（宋代）

万山深处远轮蹄，古寺雍熙诏赐题。
坐望竺乾诸佛近，徙凭菌阁十方低。
灵岩频见玄猿度，琪树应招白鹤楼。
不觉胜游天已晚，一痕新月印前溪。
嘉定改元久旱得雨诗呈张令君
杨简（宋代）

两日长忧积满中，感深令祷格天工。
欣欣处处人人喜，渺渺茫茫亩亩同。
不至伤如无极雅，行当改赋黍离风。
邑民颂德千和万，毫楮如何可以穷。
中秋无月
楼钥（宋代）

凉意秋将半，深期月影清。
昨宵云点缀，今夜雨纵横。
睡久何曾著，更阑喜暂晴。
起来聊旷望，终欠十分明。
婺源乃歙之剧邑素有汤鼎之谤顷治此郡俾邑官作止沸之亭而不果吾宗应贤下车而风俗易书来求扁因为赋诗
洪适（宋代）

琴堂少值烹鲜手，壮县空遭沸鼎名。止火绝薪俱下策，风移全在长官清。
巡视郧阳城郧阳有行都司成化间新立
王缜（明代）

百雉周遭气势雄，一江萦抱步趋同。地分关陕耕桑外，望入荆襄烟雨中。

设险未须占习坎，开司端可应亨丰。从今郧境随时化，尽向诗书乐古风。
题杨补之墨梅卷
高子凤（宋代）

篱根玉瘦两三枝，为绕吟香夜不归。安得密林千亩月，仰眠吹笛看花飞。
夜句三首
苏泂（宋代）

四更过尽五更来，看见参旗卷复开。
澄澈定非人世酒，就渠斗柄酌三杯。
有作
冯山（宋代）

名尘愧屡拂，世垢思一浣。急索胫已肿，虚惊背独汗。

窘步裁免跌，高谈卒成谩。辰去将奈何，磨头髻如弹。
待千岩
姜夔（宋代）

搴裳望洞庭，眼过天一角。
初别未甚愁，别久今始觉。
作笺非无笔，寒雁不肯落。
芦花待挐音，怪底北风恶。
宿人老湾
王十朋（宋代）

衮衮长江水，悠悠归去船。片云南岸雨，明月别州天。

犬为客惊盗，蚊令人废眠。江湾号人老，惊我鬓皤然。
感亡姊旧居
张学典（清代）

绣网蛛丝镜满尘，闲花狼藉不知春。深愁怕见梁间燕，犹是呢喃觅主人。
次韵袁提学题皇甫真人清虚庵二首
方回（元代）

清地虚天渺何许，芒鞋未往意先飞。
山中叱石初平隐，月下吹先子晋归。
不死真人千劫在，无垠浊世一尘微。
何当日燕丹池水，长共寒猿啸月霏。
挂金索·养元初
佚名（宋代）

养元初。心猿意马牢栓住。六贼尽、不曾贪图。杳杳冥冥，昏昏默默处。湛湛澄澄，性停命住。
次韵马驹父晚菊五绝
喻良能（宋代）

开及梅花未发时，那愁三弄有桓伊。
何时栗里东篱下，冷蕊寒英伴酒卮。
句
丁仙芝（唐代）

穷花常闭户，秋城闻捣衣。

树回早秋色，川长迟落晖。（见《吟窗杂录》）
菩萨蛮（荼＿）
王千秋（宋代）

流莺不许青春住。催得春归花亦去。何物慰侬怀。荼＿最后开。

青衫冰雪面。细雨斜桥见。莫浪送香来。等闲蜂蝶猜。
八月十六日同文太史诸公登郊台觞治平寺竹下
陆师道（明代）

阖闾城西佳山水，况复秋清风日美。
百斛游船稳于屋，锦帆瑶席空明里。
黄山西转古横塘，五坞云深盘上方。
飞桥连跨石湖口，螭影相衔明镜旁。
夕阳把酒郊台上，峰色湖光回相向。
表里河山忆伯图，逶迤峦岭开行障。
白云袅袅紫薇村，湖光荡薄入瑶樽。
夕霏掩隐梵王阁，松径行穿山寺门。
山僧不归钟磬隔，桐竹虚堂翠光射。
疏影低摇醽醁寒，玉人笑倚琅玕碧。
可怜落日情依依，空林栖鸟催人归。
兰舟不解惜清夜，坐待圆景升宵晖。
胡床醉剧金鳌背，徙倚凭栏酒频酹。
薄云灏气互吐吞，坐看东天尚蒙昧。
须臾光射灵虚宫，玉盘飞出沧海东。
金波奕奕掣千电，彩云皎皎腾双虹。
时时清汉微氛度，隐隐冰轮驰薄雾。
掩抑徘徊未全露，靳取清光照归路。
画鹢翩翩凌广寒，俯看碧浪跃银丸。
百花洲边花色昼，花中楼阁明朱栏。
此时杯行何足数，歌声遏云酒如雨。
庾公长啸兴不浅，阮籍沈酣狂欲舞。
莫愁露湿紫绮裘，月光常随青翰舟。
君不见胥门抉目郊台圯，何不清霄秉烛游。
次韵真歇和尚圆觉经颂一十四首·普贤菩萨章
释正觉（宋代）

侬家活计本天然，刹刹尘尘见普贤。
犀角一星蟾影透，神珠九曲蚁丝穿。
觉非渐次亡棱缝，幻自消鎔得混圆。
妙应通身无向背，古菱花不染媸妍。
病中即事 其三
李彭（宋代）

初无勾漏为丹砂，何必青门始种瓜。口腹累人吾岂敢，深劳溪友饷鱼虾。
寿史丞相
程公许（宋代）

君不见唐朝郭元振，退朝愉色奉温清。
又不见国初王文康，黑头拜相归捧觞。
台衮崇严亲寿考，历数古今良亦少。
而况二老偕耆颐，如二公者那易有。
四窗爽气舒云霞，相业这盛专一家。
父子弟昆踵科级，到公名业尤荣华。
蔡州擒吴抑何半，开幕江淮护诸将。
手提黄钺却欃枪，即军中册右丞相。
我乘驰驱亦劳止，衮衣趣觐天颜喜。
垂绅列弁竞趋迎，恩遇之隆昔无比。
同年程筠德林求先坟二诗 其二 归真亭
苏轼（宋代）

旧笑桓司马，今师郑大夫。不知徂岁月，空觉老楸梧。

祭礼传家法，阡名载版图。会看千字诔，木杪见龟趺。
赋得大道柳八章 其五
姚燮（清代）

谁向西风里，来闻落叶声。清霜千里白，瘦马五更行。

况有哀蝉语，能无忆旧情。只今好颜色，尚使客愁生。
西神山行
倪城（清代）

山明水秀夕阳天，士女纷纷试二泉。五里香塍争络绎，十分春色斗鲜妍。

风和岚影摇金扇，日暖霞光映翠钿。石屋弥漫腾酒气，柱炉缭绕起茶烟。

听松石古思焦令，点易台荒忆邵贤。我辈怡情游锡麓，昔人陈迹感桑田。

禅床入夜留云住，孤塔凌霄伴鹤眠。安得此身无个事，陶然常作地行仙。
次韵赠庆代禅师
释德洪（宋代）

莲峰千叶吐晴烟，玉颊遥知一粲然。梅坞雪消香错莫，庵僧老尽气完全。

暗惊梦蝶人间世，回看醯鸡瓮里天。谁见清言横麈尾，满庭风露竹娟娟。
看花回（茶词）
黄庭坚（宋代）

夜永兰堂醺饮，半倚颓玉。烂熳坠钿堕履，是醉时风景，花暗烛残，欢意未阑，舞燕歌珠成断续。催茗饮、旋煮寒泉，露井瓶窦响飞瀑。

纤指缓、连环动触。渐泛起、满瓯银粟。香引春风在手，似粤岭闽溪，初采盈掬。暗想当时，探春连云寻篁竹。怎归得，鬓将老，付与杯中绿。
范致政挽词
楼钥（宋代）

酒后升平曲，闲中安乐窝。
千金曾累致，一醉竟无何。
老骥志空在，孤鸾悲亦多。
相望才岁许，托体共山阿。
送李端叔
徐积（宋代）

有人颇似长沙傅，得官亦望长沙去。去时好赋楚江谣，还使风骚满江路。

便须酌酒吊三闾，正是忠魂冤愤处。县令如今未去时，兰亭故事犹可为。

莫惜千筒万筒往，诸君方壮我已疲。登科学究文章豪，数奇老将诗能高。

长沙县令号才吏，方将睥睨谢与曹。凉风即是八九月，红萸黄菊花将发。

正是诗家得意时，莫学古人悲莫节。东南美者有吴姬，红襦绣袂无所施。

把酒一卮轻皓腕，得诗一句胜蛾眉。山夫野叟只如此，诸君达者应相嗤。

有酒且慢饮，有歌且慢讴。共君说怀抱，未语先搔头。

良久欲说说不得，胸中有物如山丘。君不闻东家女子花见羞，十六未嫁便悲忧。

墙头楼上到日晚，马骤车奔如水流。西家亦有闺中女，月璧龙珠求未许。

有心自比蟠桃花，无言窃笑阳台雨。谢鲲便是妾家邻，败唇折齿犹相语。

何况五陵轻侠儿，抛金掷玉教人非。一夫奔处千夫驰，不论荣辱与刺讥。

膻中之蚁醯中鸡，攫金逐兽两眼迷。主人下马客已齐，拜起俯仰容正卑。

有如六月卖蒲葵，唯恐不售霜风凄。言至于此良可悲，所以慷慨见于诗。

谁能起舞谁能歌，瓮中有物如秋波。古来多少无奈何，要须一醉都销磨。

茫茫人间歧路多，不如海水通天河。
赠武夷熊圣功隐士
蔡沈（宋代）

里闬皆华族，云山独草庐。
非求龙虎鼎，爰傍圣贤居。
石耸千寻直，溪涵万顷虚。
文公精爽在，风月夜何如。
送濬上人
刘商（唐代）

木落前山霜露多，手持寒锡远头陀。

眼看庭树梅花发，不见诗人独咏歌。
哭孟丙 其一
王十朋（宋代）

三岁甜酸学语儿，能来壁下看题诗。当时戏发十年问，添我无穷今日悲。
中元后二日
师拓（金朝）

暑谢凉生际，庭虚雨过时。天长云断续，风急树离披。

世态贫逾薄，秋光老易悲。燕城寒事早，还与旧貂期。
省中和何子温见寄
洪咨夔（宋代）

东风婉娩燕来双，禁漏无声万绿香。
宝鸭炷云朝太紫，玉蜍挹露校铅黄。
圣贤不断千年脉，宇宙长存一点光。
老鹤也知虚静好，夜深踏月上修廓。
感旧三首
王柏（宋代）

交契绸缪事未磨，月窗再得共婆娑。
君今有子全无恨，顾我伶俜奈老何。
饮酒杂诗
周寿昌（清代）

我生不善饮，见酒心辄喜。酒户三数人，视我颇知己。

人生隔胸三，对面千万里。惟有醉后言，谬误亦至理。

当其饮极畅，天地归尺咫。幽暗靡不宣，披豁倾底里。

不闻羡门生，能胜刘伶死。穷达况有命，此酒未可止。
寄周居安
欧阳澈（宋代）

周郎辞气带烟霞，凛凛秋霜嚼齿牙。麈尾动思谈吐屑，笔头遥齿梦生花。

三年幸获从游款，一别那知岁月赊。远辱飞奴传翰墨，颜筋柳骨俨秋蛇。
杜城陈文惠公园
李复（宋代）

杜曲西游访物华，门前潏水渌涵沙。
南城天近无双誉，北斗魁前第一家。
当日不知龙卧久，今朝空羡桂交花。
高文遗墨皆漫灭，林下祠堂春日斜。
赵忠州雨中赏海棠
陈文蔚（宋代）

问春何事苦晴悭，春意惜花留嫩寒。
共到花前细商略，精神最好雨中看。
题义上人清虚阁
黄庚（元代）

偶来成一宿，便觉与禅通。
看塔月影尽，卷帘秋色空。
因知释氏学，亦有晋人风。
吟到忘言处，悠然此意同。
书窦文卿墓
刘宰（宋代）

栋宇兮煌煌，鬓发兮苍苍。羌一言兮会心，驾吾车兮建阳。

车既驾兮遄归，今良是兮昨非。释众累兮春冰，耿吾心兮夕晖。

斯道兮孔寿，斯人兮不忘。十载兮重来，泬漻兮此堂。

风撼兮寒松，霜凋兮百草。佳城兮葱葱，万古兮是保。
谪官辰州冬至日有怀
戎昱（唐代）

去年长至在长安，策杖曾簪獬豸冠。
此岁长安逢至日，下阶遥想雪霜寒。
梦随行伍朝天去，身寄穷荒报国难。
北望南郊消息断，江头唯有泪阑干。
吉父赋南池诗次韵吉父诗虽云红蕖在眼而独与
王洋（宋代）

水府朝元路，牙分女队行。
神仙天外事，风月世间情。
步有凌波势，廊无响屧声。
何妨沈醉后，珠履小纵横。
赠吕二校书
元稹（唐代）

同年同拜校书郎，触处潜行烂熳狂。
共占花园争赵辟，竞添钱贯定秋娘。
七年浮世皆经眼，八月闲宵忽并床。
语到欲明欢又泣，傍人相笑两相伤。
满江红 寄筠心大姊
周贻繁（清代）

万种闲愁，堆叠起、问谁能扫。看此日、幻朱成碧，世情颠倒。

药味此佳痴莫去，花香有韵饥难疗。望玉楼、十二瑞烟飞，云梯杳。

莺语倦，蝉声闹。添别思，怜同调。听子规啼断，几多悲悼。

念旧不归华表壑，避喧枉忆南山豹。倚危楼、湘水一帆风，空凭眺。
庆春泽
陆求可（清代）

瘦影横斜，暗香浮动，岭头南北皑皑。冷蕊疏枝，不消春色同回。

皑嘈翠羽，参横斗落，依然月观风台。怪扬州树底何郎，洛下徘徊。

佳人世外争先笑，便凌寒耐冻，早早安排。橘绿橙黄，唯君不受尘埃。

海棠待聘非时节，把冰姿、独立苍苔。怕师雄梦觉罗浮，不信花开。
初秋夜雨
卫宗武（宋代）

老火势方张，欣逢律转商。
打窗风送泾，袭袂夜生凉。
洒若烦襟豁，悠然清梦长。
流膏到原隰，黍稷遍含香。
感事六首 其四
顾梦圭（明代）

长安一日封五侯，辉煌华毂拥貂裘。明珠万斛来海峤，朱邸何人中夜投。

羊公缊袍徒寂寞，赵生击筑歌伊优。君不见即且甘带鸱嗜鼠，云际龙鸾自翔翥。
游仙窟诗 送张郎
香儿（唐代）

丈夫存行迹，慇勤为数来。莫作浮萍草，逐浪不知回。